Hatteteater 
Teatersport med børn!

Tag vennerne med, sæt hatten på hovedet og vær måske med i forestillingen, når historiefortæller Asger Rasmussen fra det århusianske børneteater HonningBanden præsenterer en unik forestilling med børn i hovedrollerne. Det er overraskende, poetisk, fantasifuldt, somme tider lidt uhyggeligt, men altid morsomt og underholdende … - også for publikum! Hatteteater er et professionelt improvisationsshow med hatte, børn og historier!

På scenen hænger 20 forskellige hatte. En gruppe børn fra publikum inviteres op på scenen. 
Her vælger de hver sin hat og en rolle som de synes passer til lige netop den hat. Så kan forestillingen begynde. Med hjælp fra publikum og børnene på scenen opstår den ene vanvittige historie efter den anden, når historiefortælleren improviserer sjove teaterstykker med udgangspunkt i børnenes roller. Og der er nye børn og måske (?) nye roller med i hver historie.

Oplev drager, hekse, feer, trolde, prinser, prinsesser, spøgelser, tyve, mariehøns, edderkopper, løver, trolde, soldater, politibetjente, riddere rockere, krokodiller, rummænd, landmænd, fine damer og mange flere. I nye forklædninger og samarbejde på tværs af køn, alder og rollevalg!
Med respekt for det enkelte barns grænser.

Hatteteater er kreativ teaterleg for og med børn i alderen 3-10 år, men det er sjovt at overvære for både ældre søskende, forældre og alle andre med hang til teater med grinegaranti. 



Ovenstående tekst er beregnet til markedsføring og omtale af Honningbandens forestilling ”Hatteteater – teatersport med børn”. Yderligere oplysninger kan fås ved henvendelse til Asger Rasmussen på tlf. 22 45 72 95. Eller ved at skrive til mail@honningbanden.dk

